SGF บวกกว่า 3% แย้มผลงานไตรมาส 3/61 สดใส สินเชื่อปีนี้มีลุ้นโตทะลุเป้าพันลบ.
SGF บวกกว่า 3% แย้มผลงานไตรมาส 3/61 สดใส สินเชื่อปีนี้มีลุ้นโตทะลุเป้าพันลบ. โดย ณ เวลา 15.03 น. อยู่ที่ระดับ 1.49 บาท บวก 0.05 บาท หรือ 3.47% สูงสุดที่ระดับ 1.50 บาท ต่ำสุดที่ระดับ 1.44 บาท ด้วยมูลค่าการซื้อขาย 22.62 ล้านบาท
30 ต.ค. 2561

ผู้สื่อข่าวรายงานว่า ราคาหุ้น บริษัท เอสจีเอฟ แคปปิตอล จำกัด (มหาชน) หรือ SGF ณ เวลา 15.03 น. อยู่ที่ระดับ 1.49 บาท บวก 0.05 บาท หรือ 3.47% สูงสุดที่ระดับ 1.50 บาท ต่ำสุดที่ระดับ 1.44 บาท ด้วยมูลค่าการซื้อขาย 22.62 ล้านบาท

ดร.วิวัฒน์ วิฑูรย์เธียร ประธานเจ้าหน้าที่บริหาร SGF เปิดเผยถึงแนวโน้มผลการดำเนินงานในไตรมาส 3/61 โดยคาดว่าธุรกิจสินเชื่อรายย่อยจะมีแนวโน้มเติบโตต่อเนื่อง คาดรายได้ส่วนใหญ่มาจากรายได้ของสินเชื่อรายย่อย โดยในไตรมาส 2 มียอดปล่อยสินเชื่อรายย่อย 301.83 ล้านบาท สูงขึ้นกว่าไตรมาส 1/61 ที่ปล่อยได้ 122.32 ล้านบาท ในส่วนของไตรมาส 3 ทิศทางยังอยู่ในทิศทางที่ดี ทำให้คาดว่าสิ้นปีนี้ยอดปล่อยสินเชื่อใหม่อาจจะทะลุเป้า 1 พันล้านบาท
ขณะนี้ธุรกิจให้บริการสินเชื่อรถแลกเงินภายใต้แบรนด์ เช็คอิน เงินด่วน มีการเติบโตที่ดีต่อเนื่อง โดยเฉพาะในปี 2561 มีสัญญาณของการขยายตัวอย่างรวดเร็ว เนื่องจากความต้องการใช้สินเชื่อเพิ่มขึ้น รวมทั้งการขยายระบบตัวแทนอย่างต่อเนื่อง
“หลังจากเราใช้เวลาในช่วง 1 ปีแรก เพื่อวางรากฐานบริษัท ทั้งเรื่องระบบการดำเนินงาน และบุคลากร ขณะนี้สามารถพูดได้ว่า SGF สามารถเดินเครื่องธุรกิจได้อย่างมีประสิทธิภาพขึ้นมาก รวมทั้งเริ่มมีฐานสินเชื่อใหญ่ขึ้นเรื่อย ๆ โดยเราเริ่มกู้เงินมาปล่อยต่อบ้างด้วยแล้ว ในปีหน้าจะเป็นปีที่เราหวังว่าการใช้ส่วนเงินกู้เข้ามาช่วยขยายธุรกิจจะทำให้กำไรต่อส่วนของผู้ถือหุ้นปรับตัวขึ้นดังเช่นธุรกิจการเงินเจ้าอื่นๆ โดยธุรกิจมีส่วนต่างอัตราดอกเบี้ยอยู่ในระดับสูง การใช้ส่วนเงินกู้มาผสมกับส่วนทุนจะช่วยได้มาก” นายวิวัฒน์ กล่าว